Ikke Allen på sitt beste
Regi: 
Woody Allen 

Manus: Woody Allen 

Skuespillere: Joaquin Phoenix, Emma Stone, Parker Posey, Jamie Blackley 

Aldersgrense: 
Tillatt for alle 

Woody Allen, elsket og hatet , har utvilsomt laget strålende filmer som «Blue Jasmine» og «Midnight in Paris». 
«Irrational Man»er dessverre ikke Allen på sitt aller beste, men den har noen høydepunkter og overraskende tvister. 

Filmen starter på typisk Woody Allen-vis med en middelaldrende mann som sliter med eksistensielle spørsmål. 
Filosofiprofessor Abe (Joaquin Phoenix) har mer eller mindre gitt opp å glede seg over noe i livet. 
Ingenting motiverer eller engasjerer ham, og i en konstant whisky-rus leker han med selvmordstanker. 

En dag på kafé sammen med en av sine studenter (Emma Stone), som han har et slags forhold til, overhører de en fortvilet kvinne som forteller om en korrupt dommer som skal ta fra henne barna. 
Dette forandrer alt. 
Plutselig får livet hans mening. 
Han vil drepe dommeren. 

Det er interessant å la en filosofiprofessor ta steget ut av en verden bestående utelukkende av teori, og inn i en verden hvor alt handler om å ta skjebnen i egne hender. 
Samtidig blir det hele litt for søkt og det blir vanskelig å ta filmen seriøst, og den er ikke morsom nok til å fungere som en svart komedie heller. 
Skuespillerne er bra, men dialogen virker anstrengt og kjemien mellom Stone og Phoenix slår ikke akkurat gnister. 
